《过方河里忆旧时曲社》
清代·姚燮

欢场一散不易聚，谁肯晴天料风雨？佳人一老不再妍，眉黛能留几春妩？

昔时来住西风帆，泥听清歌遂久淹。小红庭院黄华局，惨绿儿郎白纻衫。

酒半停筝开翠帘，两头月子横柳尖。柳背残蛙狎水语，筝心幺凤生云嫌。

我醉制情颇自严，如斯良夜终难堪。投樽竟欲痛泪下，触袖便有奇香黏。

年华恐逝输金买，意气争豪忍病耽。只今十年不过此，独树重门认犹是。

断钗零舄埋古尘，小石疏阑换谁氏？拂头斜日乌鸦飞，决眦空天白云驶。

传闻俊侣无一存，半苦饥亡半兵死。近吾清斋谢罗绮，萧瑟襟怀托禅被。

敢怜堕梦有高楼，转愧他乡犹荡子。剪灯絮语借泉留，葬玉青山隔城指。

秋怀感触谁喻知，秋影都残烟蓼枝。仅馀白发何戡在，寄食平康作教师。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。